ΓΡΑΠΤΗ ΕΡΩΤΗΣΗ E-0834/96 υποβολή: Amedeo Amadeo (NI) προς την Επιτροπή (12 Απριλίου 1996)

Θέμα: Απασχόληση

Κατά τις πρόσφατες συνόδους κορυφής των Βρυξελλών, της Κέρκυρας και του Έσσεν, η καταπολέμηση της ανεργίας των νέων χαρακτηρίστηκε ως μέγιστη προτεραιότητα της Ευρωπαϊκής Ένωσης. Βασισμένη στις προτάσεις της Λευκής Βίβλου, η απόφαση του Συμβουλίου 94/819/ΕΚ ((ΕΕ L 340, 29.12.1994, σελ. 8. )) της 6ης Δεκεμβρίου 1994 σχετικά με την ποιότητα και το ενδιαφέρον της επαγγελματικής κατάρτισης, θεσπίζει ορισμένες θεμελιώδεις αρχές βάσει των οποίων θα πρέπει να αναπτυχθούν ικανές και αποτελεσματικές στρατηγικές επαγγελματικής κατάρτισης για την καταπολέμηση της ανεργίας των νέων.

Δεν κρίνει, εν προκειμένω, η Επιτροπή ότι είναι σκόπιμο να δημιουργηθεί ένα πρόγραμμα ολοκλήρωσης των μισθολογικών επιβαρύνσεων με προορισμό τους νέους σε αναζήτηση απασχόλησης; Στόχος του προγράμματος αυτού θα είναι να συμβάλλει χάρη στην ενίσχυση, για περιορισμένο χρονικό διάστημα, των νέων θέσεων εργασίας για νέους, στη δημιουργία και την περιφρούρηση της απασχόλησης παρέχοντας στους άνεργους νέους μια εγγύηση απασχόλησης. Οι πάνω από έξι μήνες άνεργοι νέοι που δεν συμμετέχουν σε κατάρτιση, θα πρέπει να έχουν τη δυνατότητα πρόσβασης στην αγορά εργασίας των επιχειρήσεων βάσει της εμπειρίας που θα αποκτούν μετά από σύντομες περιόδους πρακτικής εξάσκησης. Η κοινοτική ενίσχυση θα πρέπει να χορηγείται για διάστημα ενός τουλάχιστον έτους και να αντιστοιχεί στο 50% τουλάχιστον του μισθού με βάση τις ισχύουσες ταρίφες. Η χορήγηση αυτής της ενίσχυσης θα πρέπει να έχει ως προϋπόθεση τη σύναψη σύμβασης εργασίας αορίστου χρόνου. Τέλος, το πρόγραμμα θα πρέπει, στο πλαίσιο αυτό, να προωθεί κυρίως τη δημοκρατική απασχόληση.

Απάντηση του κ. Flynn εξ ονόματος της Επιτροπής (7 Μαΐου 1996)

Τα συμπεράσματα του Ευρωπαϊκού Συμβουλίου στο Έσσεν, τα οποία υιοθετήθηκαν και από τα Συμβούλια στις Κάννες και στη Μαδρίτη, πρόκριναν τις ανάγκες των νέων ως προτεραιότητα για τα κράτη μέλη. Με την έγκριση της ενιαίας έκθεσης που τους παρουσίασαν τo Συμβούλιo των Υπουργών Οικονομικών και τo Συμβούλιο Απασχόλησης, οι αρχηγοί των κρατών και οι πρωθυπουργοί εξέδωσαν την ακόλουθη εντολή υπέρ των νέων:

«Τα κράτη μέλη και οι κοινωνικοί εταίροι πρέπει να τους εξασφαλίσουν τα κατάλληλα μέσα για την ένταξή τους στην αγορά εργασίας. Σε όλους τους νέους πρέπει να δοθεί το ανάλογο επίπεδο εκπαίδευσης, κατάρτισης και εργασιακής πείρας που απαιτείται για να είναι σε θέση να προσληφθούν».

Oι πολιτικές των κρατών μελών για την αντιμετώπιση του ζητήματος της ανεργίας των νέων διαρθρώνονται στα πολυετή προγράμματά τους, τα οποία καταρτίστηκαν μετά από το Ευρωπαϊκό Συμβούλιο στο Έσσεν. Ειδικότερα μπορεί να αναζητηθούν αναφορικά με την προτεραιότητα αριθ. 1 (αύξηση των επενδύσεων στους κλάδους της εκπαίδευσης και της επαγγελματικής κατάρτισης), την προτεραιότητα αριθ. 3 (μείωση των μη μισθολογικών επιβαρύνσεων) και την προτεραιότητα αριθ. 5 (μέτρα για την παροχή βοήθειας σε ομάδες που έχουν πληγεί σοβαρά από την ανεργία).

Οι πολιτικές απασχόλησης αποτελούν βασικά ευθύνη των κρατών μελών, καθορίζονται σύμφωνα με τις ιδιαίτερες προτεραιότητές τους και εξαρτώνται από εσωτερικά θέματα και περιορισμούς που σχετίζονται με τον προϋπολογισμό. Αν και η Επιτροπή μπορεί να επιδιώξει τον προσδιορισμό και τη διάδοση ορθών πρακτικών, εντούτοις τα κράτη μέλη είναι αρμόδια για τον τομέα αυτό.